Hvis du mistede en lille milliard kroner ved en fejl, ville du så ikke forsøge at finde den igen?

Spørgsmålet virker absurd. Men faktisk er svaret ’nej’, når det handler om de 712-940 miollioner kroner, som tre danske banker på vegne af det daværende Skat kan have udbetalt uberettiget i årene 2012-2015.

Det er de bedste tal, vi har. Kenneth Joensen, direktør i Skattestyrelsen

Som afsløret af DR Nyheder og Børsen viser dokumenter fra Skatteministeriets interne revision, at Nordea, Danske Bank og SEB Bank via bankordningen har udbetalt udbytterefusion med en så stor fejlmargin, at tabet kan løbe op i en lille milliard.

- Det er de bedste tal, vi har, indrømmede direktør i Skattestyrelsen Kenneth Joensen på et pressemøde i går.

Fejl i hver fjerde anmodning

Selv om tallene er behæftet med en vis usikkerhed, er de baseret på en grundig gennemgang af et stort antal konkrete refusionsanmodninger, da ordningen blev sat i bero.

Og Skatteministeriets egen konklusion på gennemgangen er klar: Der var fejl i omkring hver fjerde af alle refusionsanmodninger. Og fejl i op imod hver sjette krone, der blev søgt udbetalt. Og intet tyder på, at det skulle have forholdt sig anderledes i årene 2012-2015.

En fuldtonet skandale, som blandt andre skatteminister Morten Bødskov omtaler sagen. Men udsigten til få de tabte skattekroner retur i statskassen er – ifølge Skattestyrelsen -meget lille.

Ikke tilstrækkeligt med dokumenter

Forklaringen er ganske enkelt, at bankerne – ifølge Skattestyrelsen – ikke ligger inde med oplysninger, der kan kaste lys over sagen. Og det daværende Skats kontrol i den anden ende var ifølge Skatteministeriets interne revision så dårlig, at der ikke findes tilstrækkeligt med dokumenter til at komme til bunds i sagen.